Ալբերտ Խուդոյան

**Ալբերտ Աշոտի Խուդոյան** (, ), հայկական ծագմամբ ռուս գործարար, 1990-2000-ական թվականներին Ռուսաստանում ծխախոտի արտադրանքի խոշորագույն բաշխիչներից մեկի՝ «Օպտիմա» () ընկերության հիմնադիր և նախկին սեփականատեր։ «Optima Development» ընկերության հիմնադիր և սեփականատեր։

## Կենսագրություն
Ծնվել է 1962 թվականի մայիսի 26-ին Նիժնի Տագիլում։ 1965 թվականին ընտանիքը տեղափոխվել է Կրասնոդար։

1984 թվականին Ալբերտն ավարտել է Կուբանի գյուղատնտեսական ինստիտուտը՝ «ինժեներ-տնտեսագետ» մասնագիտությամբ։ Ինստիտուտն ավարտելուց հետո գործարանում աշխատել է որպես մեխանիկ, իսկ 1986 թվականին դարձել է կահույքի խանութի տնօրեն։ 1988 թվականին զբաղվել է մասնավոր բիզնեսով՝ բացելով կարի արտադրամաս և սկսելով զբաղվել առևտրով։

1991 թվականին տեղափոխվել է Մոսկվա, որտեղ հետագայում ստեղծել է «Օպտիմա» ընկերությունը, որը զբաղվում էր ծխախոտի բաշխմամբ։ Խուդոյանի ղեկավարությամբ «Օպտիմա» ընկերությունը 2003 թվականին դարձել է Philip Morris International-ի արտադրանքի ամենամեծ բաշխողն աշխարհում՝ առաջ անցնելով ամերիկյան «McLane» ընկերությունից։ Խուդոյանին է պատկանում նաև Phillip Morris սիգարետների նոր՝ «Օպտիմա» ապրանքանիշի անվանման գաղափարը, որը դարձել է Ռուսաստանում էկոնոմ սեգմենտի սիգարետների ամենահայտնի ապրանքանիշերից մեկը։

2006 թվականին «Օպտիմա» ընկերությունը վերահսկում էր Ռուսաստանում Philip Morris-ի արտադրանքի վաճառքի 60%-ը, ինչը կազմել է ամբողջ ծխախոտի ռուսական շուկայի մոտ 15%-ը և դարձրել է «Օպտիման» Ռուսաստանի ծխախոտի շուկայում առաջատար Phillip Morris-ի ամենամեծ դիլերը։

Խուդոյանը փոխառել է Phillip Morris-ի կորպորատիվ կառավարման ոճը, քանի որ մշտապես անձամբ է շփվել այդ ընկերության միջազգային ղեկավարության հետ։

2007 թվականին 1,1 միլիարդ դոլար տարեկան շրջանառությամբ «Օպտիմա» ընկերությունը Խուդոյանից, մրցակիցների և վերլուծաբանների գնահատականներով, 200 միլիոն դոլարով գնվել է ծխախոտի մեկ այլ խոշոր դիստրիբյուտորի՝ Իգոր Կեսաևի «Մեգապոլիս» () ընկերության կողմից։

2008 թվականին Խուդոյանը վերակողմնորոշվել է դեպի կառուցապատման բիզնես՝ հիմնելով Optima Development ընկերությունը, որն աշխատում է առևտրային, բազմաֆունկցիոնալ և բնակելի անշարժ գույքի սեգմենտներում։ Խուդոյանը կառուցել է Կրասնոդարի երկրամասի խոշորագույն «Oz Молл» առևտրի կենտրոնը և դարձել դրա համասեփականատերը։

2015 թվականին Optima Development-ը ձեռք է բերել «Մոսկվա» հանրախանութը Լենինսկի պողոտայում և նախատեսել է մոտ 60 միլիոն դոլար ներդնել դրա վերակառուցման համար։

2019 թվականի մարտին ընկերությունը Մոսկվայի Լենինգրադյան պողոտայում կառուցվող «Փրայմ Պարկ» () բնակելի համալիրը վաճառել է «Ալֆա-Գրուպ» () ընկերության ներդրումային ստորաբաժանմանը՝ A1 ընկերությանը։ Կառուցապատողի պորտֆելում է գտնվում նաև Maiendorf Park քոթեջային ավանը։

## Քրեական գործ
2019 թվականի ամռանը Խուդոյանը ձերբակալվել էր խարդախության և երեք հողակտորների հափշտակության մեղադրանքով և տնային կալանքի տակ դրվել։

Խուդոյանը չի ընդունել մեղքը և պնդել է, որ քրեական հետապնդումը կապված է իրեն պատկանող Optima Development ընկերության ռեյդերային գրավման հետ։

Խուդոյանի պաշտպանությամբ հանդես է եկել ՌԴ Նախագահի` գործարարների իրավունքների պաշտպանության հարցերով լիազոր Բորիս Տիտովը։ Նրա աջակցությամբ հանդես է եկել նաև Քսենյա Սոբչակը։ Իր տելեգրամյան ալիքում հեռուստահաղորդավարուհին հայտնել է, որ ձերբակալությունն իրականացվել է դատավարական նորմերի խախտումներով։

Գործի քննությամբ զբաղվել է ՌԴ Քննչական կոմիտեն և մի քանի դատարաններ։ 2021 թվականի նոյեմբերի 25-ին Կոպտևսկի շրջանային դատարանը Optima Development ընկերության սեփականատեր Ալբերտ Խուդոյանին, որը մեղավոր է ճանաչվել առանձնապես խոշոր չափերով խարդախության մեջ (ՌԴ ՔՕ 159-րդ հոդվածի 4-րդ մաս), դատապարտել է վեց տարվա ազատազրկման՝ ընդհանուր ռեժիմի գաղութում պատիժը կրելով։ Բացի այդ, Խուդոյանը պետք է տուգանք վճարի 800 հազար ռուբլու չափո վ։ 2022 թվականի օգոստոսի 19-ին Մոսկվայի քաղաքային դատարանը վերաքննիչ վարույթի շրջանակներում խստացրել է Ալբերտ Խուդոյանի պատիժը 6-ից մինչև 8 տարվա ազատազրկման, ինչպես նաև ավելացվել է տուգանքի չափը մինչև 1 միլիոն ռուբլի։

## Անձնական կյանք
Կինը ՝ Աննա Խուդոյանը (Լապինա), ծնունդով Ղրիմից նախկին մոդել է, որն ավարտել է Սիմֆերոպոլի թատերական ինստիտուտը։ Դաստիարակում է չորս երեխա՝ երեք որդի և մեկ դուստր։

## Ծանոթագրություններ

Կատեգորիա:Նիժնի Տագիլ քաղաքում ծնվածներ
Կատեգորիա:Ռուս գործարարներ